Karina Lorentzen Dehnhardt (SF), 2013-03-14:
jeg har rigtig glædet mig til at kunne behandle det her lovforslag i dag.
Vi har sågar fremsat en horde af beslutningsforslag gennem tiderne her i Folketingssalen.
Det har i hvert fald ikke skortet på deciderede forslag og ideer fra vores side til, hvordan man kunne indrette en bedre kontrol af vores efterretningstjenester.
Det er ikke, fordi vi som sådan har noget at klandre vores efterretningstjenester for.
Jeg er sikker på, at de gør deres arbejde efter bogen, og de gør det endda rigtig godt.
Det tror jeg alle de aktioner, der har været på dansk jord, og som er blevet afværget af PET, vidner godt om.
Men vi synes, at i et demokratisk samfund, hvor vi giver flere midler og flere ressourcer til vores efterretningstjenester, må det også følges af en bedre kontrol.
Nogle af de ting, der har ligget i vores beslutningsforslag, handler om, at vi har ønsket os lovregulering.
Det får vi nu for første gang.
Mulighed for offentlige høringer er ikke en del af forslaget her, styrkelse af Kontroludvalget er sådan set med her og mange andre ting.
Så jeg kan godt sige, at da vi så Wendler Pedersen-udvalgets betænkning allerførste gang, var vi faktisk allerede der meget glade i SF, fordi en stor del af vores ønsker allerede var imødekommet i den betænkning.
Rigtig mange af de ting, som vi har foreslået, var sådan set med.
Så vidt, så godt.
Vi er selvfølgelig glade for, at der nu for første gang kommer dels en lovgivning for PET's virke, dels et uafhængigt tilsyn.
Jeg er sådan lidt skuffet over, at der er nogle, der prøver at gøre det til en meget, meget lille ting.
Alene det, synes jeg, at vi tidobler budgettet for tilsynet, er jo en stor ting og vidner om, at det her er meget mere end det, der foregår i dag.
Men det er heller ikke nogen lille ting.
Det, tilsynet skal holde øje med, er persondataoplysninger, men i meget bred forstand.
Det er jo en efterretningstjenestes arbejde i en nøddeskal at indsamle, at bearbejde, at registrere og videregive oplysninger.
Det er sådan set det, en efterretningstjeneste lever af, og det bliver nu underlagt kontrol.
Det er vi ret tilfredse med.
For første gang sådan set får vi også en klageadgang.
Det er godt nok en indirekte indsigtsordning, men det er dog en mulighed for at få kontrolleret, om der bliver behandlet oplysninger om en selv i efterretningstjenesten – en mulighed, man ikke har haft tidligere.
Der kommer også en styrkelse af Kontroludvalget, og det er sådan set fornuftigt.
På nogle punkter er vi endda gået videre end det, betænkningen lagde op til.
Det er ikke, fordi jeg ikke tror, at justitsministeren kan gøre det på glimrende vis, men fordi den debat, vi f.eks. har haft om politiklagenævnene i de senere år, kunne risikere at ramme på samme måde her, og det synes jeg ville være rigtig ærgerligt.
Det er godt, at det nu bliver drøftet med Kontroludvalget.
Jeg synes, at det havde været uværdigt for PET, om det fine arbejde, der nu bliver lagt i en bedre kontrol, skulle ødelægges af en sådan debat.
Det fjerner vi nu mistanken om.
I forhold til agenter var det også en målsætning for SF, at vi fik kigget på det.
Det er sådan set også med i det her lovforslag, idet Kontroludvalgets muligheder for at have styr på den slags nu også bliver styrket.
Jeg vil sige til kritikerne: Ja, man kunne måske godt have broderet mere på det her lovforslag, man kunne måske godt have taget nogle andre indgangsvinkler nogle steder, men det korte af det lange er, at vi i SF er meget tilfredse med den her aftale.
Vi synes faktisk, at det er en historisk aftale, at der kommer et forbedret tilsyn og en god kontrol med PET.
Vi synes, at der er en rigtig balance.
Jeg synes, at de episoder, vi har haft på dansk jord, vidner om, at det er nødvendigt, at de er foran, at de kan det, de skal; men samtidig er vi også nødt til at tage hensyn til den enkelte borgers retssikkerhed.
Den balance har vi fundet her, og derfor kan SF støtte det her forslag.